Държавен вестник
„Държавен вестник“ () е официално издание на Република България, което се издава от Народното събрание. Има официален и неофициален раздел.

История 
Основан е с Указ №12 от 19 юли 1879 година на княз Александър I Български като официално издание на държавата.

Излиза за първи път в София на 28 юли 1879 година (стар стил), първоначално веднъж седмично, а от 1891 година – всеки присъствен ден. През първите 12 години е държавно-информационно издание, като помества официални съобщения, новини и телеграми от чужбина. По-късно започват да се обнародват влезлите в сила нормативни актове – закони, укази, постановления и др., официални документи – конвенции, договори и др., а в неофициалната му част – публикации на различни съдебни институции и др.

Продължава да излиза до 30 ноември 1950 година, когато името е сменено на „Известия на Президиума на Народното събрание“.

От 1963 година е отново „Държавен вестник“ като официален орган на Народното събрание.

Закон за „Държавен вестник“ 
В брой 89 от 6 октомври 1995 година е обнародван „Законът за „Държавен вестник“. Законът определя на „Държавен вестник“ статута на официално издание на Република България. Издаването се подготвя и извършва от редакция под контрола на председателя на Народното събрание, който назначава и освобождава главния редактор.

„Държавен вестник“ се издава в редовни броеве всеки вторник и петък от седмицата, когато тези дни са работни. Издават се и извънредни броеве.

В посочени от закона случаи към „Държавен вестник“ може да се издава притурка, обнародването в която има същото правно значение, както и обнародването в „Държавен вестник“.

Раздели 
 В Официалния раздел на „Държавен вестник“ се обнародват актовете, приети от Народното събрание, укази на президента на републиката, решенията на Конституционния съд, постановленията, правилниците и наредбите на Министерския съвет, международните договори на Република България и други.

 В Неофициалния раздел на „Държавен вестник“ се обнародват административни актове на министри и на ръководители на държавни и общински органи, обявления и съобщения на министерства, други ведомства, академии, висши училища и научни институти, общини, призовки на съдилища, съдебни решения, покани за свикване на събрания и други известия.

Интернет страница 
„Държавен вестник“ поддържа интернет страница, достъпът до която е свободен и безплатен.

Официалният и неофициалният раздел се публикуват и в интернет страницата на „Държавен вестник“. При несъответствие между печатното издание и изданието в интернет страницата, правно значение има текстът на печатното издание.

„Държавен вестник“ се публикува в интернет страницата в деня, в който се издава печатното издание.

Други 
Към март 2006 година тиражът на „Държавен вестник“ е около 21 000 броя. Разходите, предвидени за издаването му в бюджета за 2006 са 2,7 милиона лева (8,5% от бюджета на парламента)
.

От 1 юли 2008 година броевете на „Държавен вестник“ могат да се изтеглят директно от сайта на изданието.

В интернет сайта на „Държавен вестник“ обявленията за възлагане на обществени поръчки се обнародват от 1 май 2005 г.

Източници 
 Закон за „Държавен вестник“
 Интернет страница на „Държавен вестник“

Външни препратки 
 Държавен вестник – официално издание на Република България
 Държавен вестник брой 1, година I, събота, 28 юли 1879 г.
 Резюмета от ДВ – обобщения от публикациите в „Държавен вестник“
 Държавен вестник 1879-1891 - Народна библиотека „Иван Вазов“ - Пловдив

Бележки 

Вестници в София
Народно събрание на България
Основани в България през 1879 година